מחיר הנפט משיל בשעה זו 0.3% ממחירו לכדי מחיר של 47.4 דולר לחבית. מדובר בעליה ראשונה מזה שלושה ימים במחיר הנוזל השחור אשר רשם ירידות לאור התחזקות הייצוא ממדינת לוב, החששות מפני הפסקת ההקפאה במדינות אופ"ק והעלייה בהיצע בימים אלו בארה"ב.
מדינות אופ"ק ורוסיה חתמו על הסכם לקיצוץ בתפוקה בסך של 1.8 מיליון חביות ליום בסוף שנת 2016. מוקדם יותר היום, בבנק ההשקעות מורגן סטנלי הזהירו כי במקרה שחברה אחת בארגון אופ"ק תדחה את המשך ההקפאה, הדבר יביא לשינוי אסטרטגיה בקרב יתר החברות. כלומר, המפיקות יפתחו את השיבר ויגבירו תפוקה במקרה שאחת מהחברות בארגון לא תסכים לתנאים. הדבר עשוי לגרור "השלכות דרמטיות על מחיר הנפט", כתבו במורגן סטנלי.
נזכיר כי ביום שישי האחרון (28.4) פורסם דו"ח בייקר יוז בארה"ב אשר הצביע על עלייה שבועית בסך של 9 אסדות נפט פועלות ומפיקות. בתוך כך, מספרן הנוכחי במדינה עלה לכדי כמעט 700. מדובר במספר הרב ביותר מאז חודש אפריל 2015.
המספר הגדל והולך של אסדות פעילות מצביע על ההתאוששות שוק פצלי השמן בארה"ב. על פי פרשנים שונים, התפתחות ענף זה בשנים האחרונות, הייתה האחראית על היצע היתר של הנפט וזו שדחפה אותו ממחירים של מעל ל-100 דולר לכדי פחות מ-50 דולר (ולשפל של פחות מ-30 דולר בשנת 2016). נזכיר כי כמות האסדות הלאומית בשנת 2015 הייתה מעל ל-1,600 אסדות. כך שהדרך לשיקום מלא עוד ארוכה.